**Τι είναι το απαρέμφατο;**

Είναι ένας ονοματικός τύπος του ρήματος.

**Γιατί ονομάζεται έτσι;**

Το απαρέμφατο λέγεται έτσι, γιατί η κατάληξή του **δε δηλώνει συγκεκριμένο πρόσωπο του λόγου**(στερητικό *ἀ-* + *παρεμφαίνω*). Είναι άκλιτος ρηματικός τύπος που, όταν είναι έναρθρο, ισοδυναμεί με αφηρημένο ουσιαστικό (βλ. παρακάτω στον συντακτικό ρόλο).

**Καταλήξεις απαρεμφάτων βαρύτονων ρημάτων στην ενεργητική φωνή**

|  |  |  |  |  |
| --- | --- | --- | --- | --- |
|  | **ενεστώτας** | **μέλλοντας** | **αόριστος** | **παρακείμενος** |
| **φωνηεντόληκτα** | ***-ειν*** *τοξεύειν* | ***-σειν*** *τοξεύσειν* | ***-σαι*** *τοξεῦσαι* | ***-κέναι*** *τετοξευκέναι* |
| **ουρανικόληκτα** | ***-ειν*** *πράττειν* | ***-ξειν*** *πράξειν* | ***-ξαι*** *πρᾶξαι* | ***-χέναι*** *πεπραχέναι* |
| **χειλικόληκτα** | ***-ειν*** *γράφειν* | ***-ψειν*** *γράψειν* | ***-ψαι*** *γράψαι* | ***-φέναι*** *γεγραφέναι* |
| **οδοντικόληκτα** | ***-ειν*** *πείθειν* | ***-σειν*** *πείσειν* | ***-σαι*** *πεῖσαι* | ***-κέναι*** *πεπεικέναι* |

**Παρατηρήσεις**

1. Το απαρέμφατο του **αορίστου δεν παίρνει αύξηση** (όπως και οι εγκλίσεις του ίδιου χρόνου πλην της οριστικής).
2. Το απαρέμφατο του **παρακειμένου** διατηρεί τον **αναδιπλασιασμό**, π.χ. *βε-βουλευκέναι*,*τε-θαυμακέναι*, *ἐ-σκευακέναι*.
3. Το απαρέμφατο ενεστώτα του ρ. *εἰμὶ* είναι: ***εἶναι***.

**Καταλήξεις απαρεμφάτων βαρύτονων ρημάτων στη μέση φωνή**

|  |  |  |  |  |
| --- | --- | --- | --- | --- |
|  | **ενεστώτας** | **μέλλοντας** | **αόριστος** | **παρακείμενος** |
| **φωνηεντόληκτα** | ***-εσθαι*** *βουλεύεσθαι* | ***-σεσθαι*** *βουλεύσεσθαι* | ***-σασθαι*** *βουλεύσασθαι* | ***-σθαι*** *βε-βουλεῦ-σθαι* |
| **ουρανικόληκτα** | ***-εσθαι*** *πράττεσθαι* | ***-ξεσθαι*** *πράξεσθαι* | ***-ξασθαι*** *πράξασθαι* | ***-χθαι*** *πεπρᾶχθαι* |
| **χειλικόληκτα** | ***-εσθαι*** *γράφεσθαι* | ***-ψεσθαι*** *γράψεσθαι* | ***-ψασθαι*** *γράψασθαι* | ***-φθαι*** *γεγράφθαι* |
| **οδοντικόληκτα** | ***-εσθαι*** *πείθεσθαι* | ***-σεσθαι*** *πείσεσθαι* | ***-σασθαι*** *πείσασθαι* | ***-σθαι*** *πεπεῖσθαι* |

**Παρατηρήσεις**

1. Όπως και στην ενεργητική φωνή, το απαρέμφατο του **αορίστου δεν έχει αύξηση**.
2. Το απαρέμφατο του **παρακειμένου** διατηρεί τον **αναδιπλασιασμό** (π.χ. ***βε****βουλεῦσθαι*, ***ἠ****θελῆσθαι*).
3. Το ***-αι*** στην κατάληξη των απαρεμφάτων είναι **βραχύ**.
4. Το απαρέμφατο του **παρακειμένου** της μέσης φωνής τονίζεται πάντοτε στην **παραλήγουσα**.

**ΣΥΝΤΑΚΤΙΚΟΣ ΡΟΛΟΣ ΑΠΑΡΕΜΦΑΤΟΥ**

Η ονοματική φύση του απαρεμφάτου φαίνεται από το ότι μπορεί να έχει άρθρο (ουδετέρου γένους, ενικού αριθμού) σε όλες τις πτώσεις, π.χ. *τὸ πράττειν, τοῦ πράττειν*. Λέγεται τότε **έναρθρο απαρέμφατο** και παρουσιάζει τις συντακτικές χρήσεις ενός ουσιαστικού (δέχεται άρνηση *μή*), π.χ. *Τὸ λακωνίζειν ἐστὶ φιλοσοφεῖν*(το έναρθρο απαρέμφατο *τὸ λακωνίζειν* είναι υποκείμενο του ρήματος *ἐστί*).

**Το άναρθρο απαρέμφατο** (ειδικό και τελικό) είναι πιο συχνό και έχει πολλές συντακτικές χρήσεις, οι κυριότερες από τις οποίες είναι: **αντικείμενο** σε προσωπικά ρήματα και **υποκείμενο** σε απρόσωπα ρήματα ή απρόσωπες εκφράσεις.

|  |  |  |
| --- | --- | --- |
|  | **Τα είδη του άναρθρου απαρεμφάτου** | |
| **Ειδικό:**   * μεταφράζεται με τις λέξεις «ότι», «πως», * εξαρτάται από ρήματα που σημαίνουν «λέω», «νομίζω», «γνωρίζω», «αντιλαμβάνομαι» κ.ά., * δέχεται άρνηση *οὐ*: *π.χ.Ἐκείνους****λύειν****φημὶ τὴν εἰρήνην*. | **Τελικό:**   * μεταφράζεται με τη λέξη «να», * εξαρτάται από ρήματα που σημαίνουν «θέλω», «μπορώ», «προτρέπω», «απαγορεύω» κ.ά., * δέχεται άρνηση *μή*: π.χ.*Τὰς συνθήκας****λύειν****ἐπιχειροῦσιν*. |

**Το άναρθρο απαρέμφατο διακρίνεται σε ειδικό και τελικό απαρέμφατο**

|  |
| --- |
| **α) Ειδικό απαρέμφατο** |
| * **Απαντά σε κάθε χρόνο και δέχεται άρνηση «οὐ».** * **Ισοδυναμεί με δευτερεύουσα ειδική πρόταση και μεταφράζεται με «ότι» + οριστική του χρόνου που βρίσκεται.** * **Μπορεί να συνοδεύεται από το δυνητικό «ἄν».**   **Το ειδικό απαρέμφατο συντάσσεται με τις εξής κατηγορίες ρημάτων:**   1. **Λεκτικά: λέγω, φημί, ὁμολογῶ, ἐπαγγέλλομαι (= υπόσχομαι), ἐγγυῶμαι κ.ά. π.χ. Τὸν μὲν καλὸν κἀγαθὸν ἄνδρα καὶ γυναῖκα εὐδαίμονα εἶναί φημι, τὸν δὲ ἄδικον καὶ πονηρὸν ἄθλιον.** 2. **Δοξαστικά: δοκῶ, ἐλπίζω, ἡγοῦμαι, κρίνω, νομίζω, οἴομαι, πιστεύω, εἰκάζω, λογίζομαι, ὑπολαμβάνω κ.ά. π.χ. Πάντας ὑμᾶς οἴομαι γιγνώσκειν.** 3. **Γνωστικά και αισθητικά: γιγνώσκω, εὑρίσκω (= διαπιστώνω), πυνθάνομαι (= πληροφορούμαι), π.χ. Πυνθάνομαι γὰρ αὐτὸν ἀπολογήσασθαι ταῦτα.** 4. **Απρόσωπα ρήματα και απρόσωπες εκφράσεις παρόμοιας σημασίας: δοκεῖ, λέγεται, νομίζεται, ἀγγέλλεται, λόγος ἐστί, φανερόν ἐστι κ.ά. π.χ. Ὁμολογεῖται τὴν πόλιν ἡμῶν ἀρχαιοτάτην εἶναι.** |

|  |
| --- |
| **β) Τελικό απαρέμφατο** |
| * **Απαντά σε κάθε χρόνο εκτός από μέλλοντα και δέχεται άρνηση «μή».** * **Ισοδυναμεί με δευτερεύουσα τελική πρόταση και μεταφράζεται με «να» + υποτακτική του χρόνου που βρίσκεται.**   **Το τελικό απαρέμφατο συντάσσεται με τις εξής κατηγορίες ρημάτων:**   1. **Βουλητικά: βούλομαι, ἐπιθυμῶ, εὔχομαι, ζητῶ, δέομαι, ἀξιῶ, δέχομαι κ.ά. π.χ. Μένων ἐβούλετο πλουτεῖν.** 2. **Προτρεπτικά και παραχωρητικά: κελεύω, κηρύττω, παραινῶ, προτρέπω, ἐῶ (= αφήνω) κ.ά. π.χ. Πρόξενον παρῄνει ὡς τάχιστα παραγενέσθαι.** 3. **Απαγορευτικά: ἀπαγορεύω, ἀποτρέπω, κωλύω, εἴργω κ.ά. π.χ. Ἐκώλυσαν ἡμᾶς ἀπελθεῖν.** 4. **Αποπειρατικά και δυνητικά: δύναμαι, ἐπιχειρῶ, πειρῶμαι, τολμῶ κ.ά. π.χ. Πειρᾶται πείθειν ὑμᾶς.** 5. **Ρήματα που σημαίνουν συνήθεια, σκέψη, απόφαση, απαίτηση, παράκληση ή δισταγμό: ἐθίζω, βουλεύομαι, διανοοῦμαι, μέλλω, ἀξιῶ, ὀκνῶ, φοβοῦμαι , σκοπῶ κ.ά. π.χ. Ἐψηφίσαντο βοηθεῖν πανδημεί.** 6. **Απρόσωπα ρήματα και απρόσωπες εκφράσεις παρόμοιας σημασίας: ἀνάγκη ἐστί, δεινόν ἐστι, καλῶς ἔχει, οἷόν τ’ ἐστι, δεῖ, προσήκει, χρὴ κ.ά. π.χ. Ἀγαθοῖς ὑμῖν προσήκει εἶναι.** |

**Γ. Το υποκείμενο του απαρεμφάτου**

**Το υποκείμενο του απαρεμφάτου απαντά ή σε αιτιατική ή σε ονομαστική πτώση.**

|  |
| --- |
| **Έτσι έχουμε δύο διαφορετικούς τρόπους σύνταξης:** |
| **α) Ταυτοπροσωπία. Το υποκείμενο του απαρεμφάτου είναι το ίδιο με το υποκείμενο του ρήματος από το οποίο εξαρτάται το απαρέμφατο. π.χ. Οὗτος μαθήσεται μὴ ἐπιβουλεύειν τοῖς ἀσθενεστέροις. (ενν. «οὗτος» υποκείμενο του απαρεμφάτου «ἐπιβουλεύειν»).  β) Ετεροπροσωπία. Το υποκείμενο του απαρεμφάτου είναι διαφορετικό από το υποκείμενο του ρήματος από το οποίο εξαρτάται το απαρέμφατο. π.χ. Οἱ Αἰγύπτιοι ἐνόμιζον ἑαυτοὺς πρώτους γενέσθαι πάντων ἀνθρώπων. («ἑαυτοὺς» υποκείμενο του απαρεμφάτου «γενέσθαι»).** |

**Βασικές συντακτικές χρήσεις του απαρεμφάτου**

**Αντικείμενο** σε **προσωπικά ρήματα**, δηλ. στα ρήματα που κλίνονται σε όλα τα πρόσωπα και έχουν ως υποκείμενο κάποιο  πρόσωπο, ζώο ή πράγμα.  
*π.χ Ἔφησε****δώσειν****ἐγγυητὴν ἕνα τῶν φίλων.*

**Υποκείμενο** σε **απρόσωπα ρήματα**, δηλ. ρήματα που απαντούν μόνο στο γ΄ εν. πρόσωπο και δεν έχουν ως υποκείμενο κάποιο πρόσωπο, ζώο ή πράγμα. Είναι παρόμοια με τα ν.ε. «πρέπει», «λέγεται», «ενδέχεται» κ.ά.· συνηθέστερα στην α.ε. είναι τα *δεῖ, χρή* (= πρέπει), *προσήκει* (= αρμόζει). Την ίδια συντακτική θέση παίρνει το απαρέμφατο και με **απρόσωπες εκφράσεις**, δηλ. φράσεις που αποτελούνται από ένα επίθετο ή ένα επίρρημα και το γ΄ ενικό πρόσωπο των ρημάτων*εἰμὶ* και *ἔχω*, π.χ.*δίκαιόν ἐστι* (= είναι δίκαιο / είναι σωστό), *καλόν ἐστι* (= είναι όμορφο / είναι καλό), *καλῶς ἔχει* (= *καλόν ἐστι*):  
*π.χ. Προσήκει ὑμῖν τοὺς προγόνους****μιμεῖσθαι***.  
*Δίκαιόν ἐστιν ὑπὲρ μεγάλων ἐγκλημάτων δεινὰς****ποιεῖσθαι****τὰς τιμωρίας*

**Το έναρθρο απαρέμφατο γενικά:**

Πρόκειται για ένα ιδιαίτερο συντακτικό φαινόμενο που το συναντάμε κυρίως στα έργα της κλασικής πεζογραφίας –και ιδιαίτερα στο Θουκυδίδη – καθώς την περίοδο αυτή υπήρξε  μεγάλη ανάγκη για αφηρημένα εκφραστικά μέσα.

Έναρθρο ονομάζεται το απαρέμφατο που εκφέρεται με άρθρο ουδετέρου γένους σε κάθε πτώση του ενικού αριθμού (πλην της κλητικής) και ισοδυναμεί με το αντίστοιχο ουσιαστικό. Βρίσκεται σε όλους τους χρόνους και δέχεται άρνηση μή. Μεταφράζεται: α) με «το να» + υποτακτική, β) με «το ότι» + οριστική, γ) με το αντίστοιχό του αφηρημένο  ουσιαστικό.

Η έναρθρη εκφορά του απαρεμφάτου είναι υποχρεωτική,  όταν αυτό συνοδεύεται από έναν προσδιορισμό σε δοτική ή γενική ή από προθέσεις.

**Συντακτικός ρόλος έναρθρου απαρεμφάτου:**

Το έναρθρο απαρέμφατο μπορεί να χρησιμοποιηθεί  ως:

**Υποκείμενο** σε οποιοδήποτε προσωπικό ρήμα και βρίσκεται σε πτώση ονομαστική, π.χ. Τὸ λακωνίζειν ἐστι φιλοσοφεῖν (= Το να μιμείται κανείς τους Λάκωνες είναι φιλοσοφία ή ο λακωνισμός είναι φιλοσοφία)… τὸ ἐρᾶν ἐθελούσιόν ἐστιν (το να αγαπά κανείς εξαρτάται από τη θέληση του ανθρώπου)…

**Αντικείμενο** σε οποιοδήποτε (μεταβατικό) ρήμα και βρίσκεται σε μια από τις πλάγιες πτώσεις, ανάλογα με τη σύνταξη του ρήματος,  π.χ. Ἤρξαντο τοῦ διαβαίνειν (σε γενική πτώση)(= άρχισαν να διαβαίνουν ή άρχισαν τη διάβαση)  Τὸ ἀποθνῄσκειν οὐδεὶς φοβεῖται […] τὸ δὲ ἀδικεῖν φοβεῖται (σε αιτιατική πτώση)

**Κατηγορούμενο** με εξάρτηση από συνδετικό ρήμα, π.χ Ἔστω δὴ τὸ ἀδικεῖν τὸ βλάπτειν ἑκόντα παρὰ τὸν νόμον.

**Επεξήγηση**(ομοιόπτωτος ονοματικός προσδιορισμός), όπως και το άναρθρο,  σε λέξη που προηγείται και ιδιαίτερα σε ουδέτερο δεικτικής αντωνυμίας, π.χ. Καὶ τοῦτο ἐστιν τὸ ἀδικεῖν, τὸ πλέον τῶν ἄλλων ζητεῖν ἔχειν… αἰνέω καὶ τόνδε [τὸν νόμον], τὸ μὴ μιῆς αἰτίης εἵνεκα μηδένα φονεύειν  (επικροτώ και αυτή τη συνήθεια, το να μη επιτρέπεται δηλαδή να σκοτώσει κανείς κάποιον για μια και μόνη αιτία)…

**Ετερόπτωτος ονοματικός προσδιορισμός** σε μία από τις πλάγιες πτώσεις:

**Γενική,**π.χ. Ἐπαινοῖεν δ’ ἂν αὐτὸν ἀλλήλων ἐναντίον ἐξαπατῶντες ἀλλήλους διὰ τὸν τοῦ ἀδικεῖσθαι φόβον (γενική αντικειμενική)… Γίγνεται ἀμήχανος τοῦ κακῶς φρονεῖν ( γενική υποκειμενική) … Οὐδέν οὔτε ἀναιδείας, οὔτε τοῦ ψεύδεσθαι παραλείψει (γενική διαρετική)…Τοὺς καρπούς, οἵ τοῦ μὴ θηριωδῶς ζῆν ἡμᾶς αἴτιοι γεγόνασι (γενική της αιτίας)… Ἄξιος αὐτοῖς ἐδόκεις εἶναι τοῦ ταῦτα ἀκούειν (γενική της αξίας)…  ἐμοὶ μὲν οὐδέν ἐστι πρεσβύτερον τοῦ ὡς ὅ τι βέλτιστον ἐμὲ γίγνεσθαι (γενική συγκριτική)…

**Δοτική,**π.χ. Τοῦτο ὅμοιόν ἐστι τῷ ὀνειδίζειν (δοτική αντικειμενική στο «ὅμοιόν»)[.](https://www.schooltime.gr/)

**Αιτιατική,**π.χ. Τὸ μὲν ἐς τὴν γῆν ἡμῶν ἐσβάλλειν ἱκανοί εἰσιν (αιτιατική του κατά τι ή της αναφοράς στο επίθετο «ἱκανοί»)… τὸ δὲ βίᾳ πολιτῶν δρᾶν ἔφυν ἀμήχανος…

**Επιρρηματικός προσδιορισμός,**εμπρόθετος (i) ή πλάγιας πτώσης (ii):

Ως εμπρόθετος προσδιορισμός με τις προθέσεις διὰ (= επειδή, διότι), ἐπί, πρός, εἰς (για, για να, προς, στο να), κατὰ και μερικές φορές εἰς (= σε, σε σχέση με, ως προς), παρὰ (= σε σύγκριση με), μετὰ (μετά, κατόπιν), περὶ (αναφορικά με, για), π.χ. Ὁπότε Ἀθηναῖοι διὰ τὸ ἐπιλελοιπέναι ἅπαντα τὸν σῖτον ἔμελλον ὁμολογήσειν ὅ,τι τις λέγοι …  [ὁ Κῦρος] διὰ τὸ φιλομαθὴς εἶναι πολλὰ τοὺς παρόντας ἀνηρώτα […] καὶ […] διὰ τὸ ἀγχίνους εἶναι ταχὺ ἀπεκρίνετο… Κῦρος πάντων τῶν ἡλίκων διαφέρων ἐφαίνετο καὶ εἰς τὸ ταχὺ μανθάνειν ἃ δέοι καὶ εἰς τὸ καλῶς καὶ ἀνδρείως ἕκαστα ποιεῖν… ὁκοῖόν τι εἴη ἄρχειν μετὰ τὸ βασιλεύειν…

Με την επιρρηματική χρήση των πλάγιων πτώσεων:

α.Συνηθισμένη είναι η χρήση της γενικής του απαρεμφάτου (ιδίως από τον Θουκυδίδη και εξής) για τη δήλωση του σκοπού,   π.χ. Ἐτειχίσθη Ἀταλάντη ὑπὸ Ἀθηναίων τοῦ μὴ λῃστὰς κακουργεῖν τὴν Εὔβοιαν (γενική του σκοπού στο ρ. «Ἐτειχίσθη») … Μίνως τὸ λῃστικὸν καθῄρει ἐκ τῆς θαλάσσης τοῦ τὰς προσόδους μᾶλλον ἰέναι αὐτῷ (ο Μίνως εκκαθάρισε την θάλασσα από τους ληστές για να εισρέουν τα εισοδήματα σε αυτόν τον ίδιο)… ή ως προσδιορισμός του αποτελέσματος σε πτώση γενική, π.χ. Ὡς δὲ προσῆγεν αὐτὸν ὁ χρόνος τοῦ πρόσηβον γενέσθαι…

β. Σε δοτική πτώση: ως δοτική της αιτίας, π.χ. ἐβριμοῦτό τε τῷ Κύρῳ καὶ τοῖς Μήδοις τῷ καταλιπόντας αὐτὸν ἔρημον οἴχεσθαι … ἡ βασιλέως ἀρχὴ τῷ διεσπάσθαι τὰς δυνάμεις ἀσθενὴς [ἦν]… ως δοτική του οργάνου ή του μέσου, π.χ. οὐδενὶ τῶν πάντων πλέον κεκράτηκε Φίλιππος, ἢ τῷ πρότερος πρὸς τοῖς πράγμασι γίγνεσθαι…

**Σε σύναψη με το επίρρημα ἅμα,**π.χ. ἅμα τῷ τιμᾶσθαι καὶ τὴν ἰσχὺν αὐξήσει (μαζί με την αναγνώριση θα του αυξήσει και τη δύναμή του)…

Το έναρθρο απαρέμφατο χρησιμοποιείται, όπως και το άναρθρο, **ως επιφώνημα**, π.χ. τῆς τύχης, τὸ ἐμὲ νῦν κληθέντα δεῦρο τυχεῖν …

**Το υποκείμενο του έναρθρου απαρεμφάτου**

 Ισχύει ό,τι και για το υποκείμενο του άναρθρου απαρεμφάτο.

Συγκεκριμένα: σε περίπτωση ταυτοπροσωπίας με το υποκείμενο του κύριου ρήματος το υποκείμενο του απαρεμφάτου αποσιωπάται ενώ το ενδεχόμενο κατηγορούμενο ή οι κατηγορηματικοί προσδιορισμοί του αποσιωπώμενου υποκείμενου του απαρεμφάτου εκφέρονται, λόγω έλξης, σε ονομαστική, π.χ.  ὀρεγόμενοι τοῦ πρῶτος ἕκαστος γίγνεσθαι ἐτράποντο καθ’ ἡδονὰς τῷ δήμῳ καὶ τὰ πράγματα ἐνδιδόναι… ἐκ πάντων ἀνθρώπων τὸ ἀξιόπιστοι εἶναι ἀποβαλεῖτε…

Σε περίπτωση ετεροπροσωπίας εκφέρεται κατά κανόνα σε αιτιατική, π.χ. τὸ ἐλθεῖν τοῦτον οἶμαι …

Μόνο σε ορισμένες πολύ σπάνιες περιπτώσεις ετεροπροσωπίας το υποκείμενο του έναρθρου απαρεμφάτου εκφέρεται αντί για αιτιατική σε γενική υποκειμενική, π.χ. γιγνώσκω τὰς τούτων ἀπειλὰς οὐχ ἦττον σωφρονιζούσας ἢ ἄλλων τὸ ἤδη κολάζειν…